Source: https://podpora.financnasprava.sk/053778-Podiely-na-zisku---zo-zisku-vyk%C3%A1zan%C3%A9ho--za-zda%C5%88ovacie-obdobia-do-31122003
Timestamp: 2020-08-08 21:10:46+00:00
Document Index: 4363740

Matched Legal Cases: ['§ 3', '§ 43', '§ 52', '§ 51', '§ 32', '§ 52']

Podiely na zisku - zo zisku vykázaného za zdaňovacie obdobia do 31.12.2003
Úvod > Daň z príjmov > Daň z príjmov fyzickej osoby > Podiely na zisku > Podiely na zisku - zo zisku vykázaného za zdaňovacie obdobia do 31.12.2003
Predmetom dane z príjmov (§ 3 ods. 1 písm. e) zákona o dani z príjmov) sú podiely na zisku vyplácané zo zisku obchodnej spoločnosti (okrem verejnej obchodnej spoločnosti a komanditnej spoločnosti) alebo družstva určeného na rozdelenie osobám, ktoré sa podieľajú na ich základnom imaní alebo členom štatutárneho orgánu alebo členom dozorného orgánu tejto obchodnej spoločnosti alebo družstva, ak ide o podiely na zisku vykázané za zdaňovacie obdobia do 31.12.2003, ktoré plynú v zdaňovacom období začínajúcom najskôr od 1.1.2017.
Ak tieto podiely na zisku plynú fyzickej osobe daňovníkovi s neobmedzenou daňovou povinnosťou (rezidentovi SR):
zo zdrojov na území SR, zdaňujú sa daňou vyberanou zrážkou (§ 43 ods. 3 písm. r) zákona o dani z príjmov) vo výške 7 %, pričom postup podľa § 52 ods. 24 zákona sa neuplatní,
zo zdrojov v zahraničí (bez ohľadu na to či zo zmluvného štátu, resp. nezmluvného štátu), sú súčasťou osobitného základu dane (§ 51e zákona) pri podaní daňového priznania (§ 32 zákona) a sú zdaňované sadzbou dane vo výške 7 %, pričom postup podľa § 52 ods. 24 sa neuplatní.
Základom dane pre daň vyberanú zrážkou je príjem (podiel na zisku) neznížený o výdavok. Vykonaním zrážky dane sa daňová povinnosť z tohto príjmu považuje za riadne splnenú a spoločnosť vyplatí fyzickej osobe podiel na zisku znížený o zrazenú daň. Fyzická osoba takto vyplatený príjem v daňovom priznaní už neuvádza.
Spoločnosť s ručením obmedzeným so sídlom v SR vyplatila v roku 2019 spoločníkovi tejto spoločnosti, ktorým je fyzická osoba - rezident SR, podiel na zisku vykázanom za rok 2003. Má spoločnosť zdaniť tento podiel na zisku daňou vyberanou zrážkou?
Otázka č. 2 - Podiel na zisku vyplatený spoločníkovi spoločnosti s ručením obmedzeným, ktorý nie je rezidentom SR
Spoločnosť s ručením obmedzeným so sídlom v SR vyplatila v roku 2019 spoločníkovi tejto spoločnosti, ktorým je fyzická osoba - rezident Maďarskej republiky, podiel na zisku vykázanom za rok 2002. Má spoločnosť zdaniť tento podiel na zisku daňou vyberanou zrážkou sadzbou dane 7 %?
Áno, nakoľko aj podiel na zisku vyplatený zo zdroja na území SR daňovníkovi s obmedzenou daňovou povinnosťou podlieha dani vyberanej zrážkou sadzbou dane 7 %.
Otázka č. 3- Podiel na zisku vyplatený spoločníkovi spoločnosti s ručením obmedzeným, ktorý je rezidentom SR, od daňovníka s obmedzenou daňovou povinnosťou
Spoločnosť s ručením obmedzeným so sídlom v Maďarskej republike vyplatila v roku 2019 spoločníkovi tejto spoločnosti, ktorým je fyzická osoba - rezident SR, podiel na zisku vykázanom za rok 2003. Ako má fyzická osoba postupovať pri zdanení tohto príjmu?
Fyzická osoba je povinná dosiahnutý príjem zdaniť v SR cez daňové priznanie za zdaňovacie obdobie 2019. Podiel na zisku vyplatený od maďarskej obchodnej spoločnosti predstavuje samostatný základ dane, z ktorého sa daň vypočíta sadzbou dane 7 %.